Täna hommikul kella 9 paiku jalutas Pärnus Raeküla piirkonnas Neste tankla läheduses luigepere, kes ületas küll iseseisvalt autorohke Riia maantee, kuid vajas abi raudtee ületamiseks, kirjutab Pärnu Postimees.
Lääne-Eesti päästekeskus sai hommikul teate patseerivast luigeperest, kes üritab hommikuse tipptunni ajal sõiduteed ületada, ütles päästekeskuse pressiesindaja Sirle Matt.
Päästjate kohale jõudes olid luigepaar ja neli poega jõudnud õnnelikult üle tee ning alustasid päästjate ergutuste saatel teekonda ligikaudu 300 meetri kaugusel asuva Pärnu jõe poole.
Takistusena jäi ette raudtee. Kuigi Pärnu raudteejaama sõidab reisirong vaid kaks korda päevas, oskas luigepere oma käigud seada kell 9.39 Tallinn-Pärnu rongi saabumisajaks.
Päästjad peatasid reisirongi ja luigepere juhatati üle raudtee, kust jõeni polnud enam pikk maa. Sirle Mati ütluse kohaselt peatus reisirong linnupere üle tee laskmiseks paar-kolm minutit.
Kuna üks luigepoegadest oli veidi nõrguke ja pelgas rongi, siis püüdsid päästjad ta kinni ja toimetasid üle raudtee.